	[image: ]
	Ηλ. Διεύθυνση: www.vyrwnas.edu.gr
mail: vyrwnasedu@gmail.com
facebook:  Σύλλογος Εργαζομένων Ιδιωτικής Εκπαίδευσης “ο Βύρων”
twitter: @vyrwnasedu 



ΔΕΛΤΙΟ ΤΥΠΟΥ 
ΓΙΑ ΤΗ ΔΙΑΜΑΡΤΥΡΙΑ ΣΤΟΝ ΑΛΙΜΠΙΝΙΣΗ ΣΤΙΣ 10/09/25

Το πρωί της Τετάρτης 10 Σεπτέμβρη καλέσαμε σε νέα παράσταση διαμαρτυρίας έξω από το κεντρικό φροντιστήριο του ομίλου «Αλιμπινίσης» στη Νέα Σμύρνη, απαιτώντας από τη διεύθυνση να συναντήσει το ΔΣ του σωματείου και να ανακαλέσει τις εκδικητικές απολύσεις που πραγματοποίησε. Πολλοί συνάδελφοι ανταποκρίθηκαν στο κάλεσμά μας και με επιμονή διεκδίκησαν οι εργοδότες να έρθουν σε συνάντηση με τα σωματεία και να ικανοποιήσουν τα αιτήματα μας.
Θυμίζουμε πως από τα τέλη Ιούλη μέχρι και σήμερα οι ιδιοκτήτες του ομίλου δηλώνουν συνεχώς απόντες από την επιχείρησή τους, αρνούνται να έρθουν έστω σε τηλεφωνική επικοινωνία με το σωματείο και φυσικά αρνούνται να συναντήσουν τους απολυμένους συναδέλφους. Φυσικά όταν επρόκειτο να απολύσουν τους συναδέλφους μας, απαίτησαν την άμεση προσέλευσή τους στο χώρο του φροντιστηρίου. Τώρα που οι απολυμένοι συνάδελφοι απαιτούν με τη σειρά τους συνάντηση, η εργοδοσία σφυρίζει αδιάφορα. 
Λειτουργούν με αλαζονεία, θεωρώντας ότι  τους προσφέρει ασφάλεια το αστικό νομικό πλαίσιο, εμείς όμως τους απαντάμε πως νόμος είναι ο δίκαιος αγώνας των εργαζομένων.
Σε κάθε δράση του σωματείου διαπιστώνουμε την αμέριστη στήριξη συναδέλφων,  κατοίκων της γειτονιάς, μαθητών και των γονιών τους. Επιδιώκουμε να συμπορευτούν ακόμη περισσότεροι μαζί μας, ώστε να επιστρέψουν στην εργασία τους οι συνάδελφοι μας και να μπει φραγμός στην εργοδοτική αυθαιρεσία.
Η στήριξη του κόσμου, το κλίμα αλληλεγγύης, αλλά και το αδιαφιλονίκητο δίκιο του αγώνα μας, μας δίνουν την ορμή να συνεχίσουμε να πιέζουμε τη διεύθυνση του ομίλου. Το σωματείο θα συνεχίσει με νέες κινητοποιήσεις και με ενημερώσεις στη γειτονιά, με αξιοποίηση κάθε μέσου πάλης, για να δικαιωθούν οι συνάδελφοι μας.
Καλούμε τους εργαζόμενους στα φροντιστήρια «Αλιμπινίσης» να δώσουν ηχηρή απάντηση στη διεύθυνση με την οργάνωσή τους στο σωματείο και τη συμμετοχή τους στην πανεργατική απεργία που έχει προκηρυχτεί για την Τετάρτη 1η Οκτώβρη. Ο μόνος δρόμος για να προστατεύσουμε τους εαυτούς μας ως εργαζόμενοι είναι η οργάνωση και ο αγώνας!

